குழந்தை சாமியின் ஊரில் ஆயிரம் வீடுகள்தான் இருக்கும். பதினேழு வருடங்களுக்கு முன்புவரை தமிழ் நாட்டில் கடுக்கன் விளை என ஒரு ஊர் இருப்பது யாருக்குமே தெரிந்திருக்கவில்லை. ஊர் முழுக்க ஒரே சாதியினர். ஆனால் இரண்டு மதத்தினர். நூறு வருடங்களுக்கு முன்பு கோவில் நிலத் தகறாரில் ஊர் பண்ணையாரின் மகன்களில் ஒருவர் தன் ஆட்களை கூட்டிக் கொண்டு போய் ஞானஸ்னானம் வாங்கிக் கொண்டு வந்தார் என பாட்டி சொல்ல கேள்வி பட்டிருக்கிறான். நூறு வருடங்களுக்கு முன்பு என்பது மிகை. எப்படியோ கடுக்கன் விளையில் பிள்ளையார் கோவிலும் மாதா கோவிலும் இருந்தன.